KIRJALLINEN KYSYMYS P-3215/00

esittäjä(t): Jan Wiersma (PSE) komissiolle

(10. lokakuuta 2000)

Aihe: EU:n ja YK:n yhteistyö kriisinhallinnan ja konfliktien ehkäisemisen alalla

YK ja EU pitivät 15. syyskuuta kokouksen, jossa keskusteltiin kriisinhallinnan ja konfliktien ehkäisemisen alan yhteistyöstä.

- mitä kokouksen esityslistalla oli ja millaisia päätelmiä siellä tehtiin?

- keskusteltiinko aiheista uudelleen Kofi Annanin vieraillessa Euroopassa?

- mikä on EU:n kanta YK:n kanssa tehtävään yhteistyöhön tällä alalla ja millainen asema YK:lle olisi myönnettävä YUTP:a koskevia Helsingin sopimuksia laadittaessa?

- miten EU voi edistää konkreettisesti YK:n kriisinhallinnan ja konfliktin ehkäisemisen voimavaroja?

- keskustellaanko tästä asiasta Eurooppa-neuvoston tulevassa kokouksessa?

- millä tavoin YK:n ja EU:n välistä kriisinhallinnan ja konfliktien ehkäisemisen alan vuoropuhelua aiotaan jatkaa?

Christopher Pattenin komission puolesta antama vastaus

(30. lokakuuta 2000)

Konfliktien ehkäiseminen ja kriisinhallinta ovat olleet keskeisiä aiheita niissä hyvin hyödyllisissä korkean tason keskusteluissa, joita on käyty viime aikoina Euroopan unionin ja Yhdistyneiden Kansakuntien välillä New Yorkissa (13. syyskuuta 2000) ja Euroopassa (3.5. lokakuuta 2000). Näiden kokousten yhteydessä YK:n pääsihteeri tapasi komission puheenjohtajan sekä ulkosuhteista, laajentumisesta ja kauppapolitiikasta vastaavat komission jäsenet samoin kuin korkean edustajan Javier Solanan ja unionin puheenjohtajavaltion edustajia.

Muita aiheita asialistalla olivat tapahtumat Lähi-idässä ja Jugoslavian liittotasavallassa, yhteistyö YK:n pakolaisasiain päävaltuutetun (UNHCR) kanssa, Sierra Leone, Kypros, apu vähiten kehittyneille maille ja velkahuojennukset sekä se, miten yhteisö ja YK voisivat parantaa toimintansa maailmanlaajuista koordinointia. Sopimukseen päästiin muun muassa siitä, että yhteisön ja YK:n välistä yhteistyötä on ohjattava sekä poliittisella että virkamiestasolla tiheämmin järjestettävillä kokouksilla, jotta yhteistyö olisi tehokkaampaa ja molempia osapuolia hyödyttävää.

Kansainvälisten järjestöjen valmiuksien vahvistaminen on kiinteä osa Helsingin kokouksen päätösten jatkotoimia konfliktien ehkäisemisen ja kriisinhallinnan alalla. Kun otetaan huomioon YK:n ensisijainen asema rauhan ja turvallisuuden ylläpitämisessä, sitä on pidettävä unionin tärkeimpänä kumppanina tällä alalla.

YK on tehnyt aloitteita, joilla pyritään vahvistamaan sen valmiuksia konfliktien ehkäisemisen ja kriisinhallinnan alalla. Viimeisin näistä on tärkeä Brahimin raportti YK:n rauhanturvajoukkojen toiminnan tehostamisesta. Unioni tukee täysipainoisesti näitä pyrkimyksiä ja on sitoutunut tavoittelemaan synergiaa YK:n toimien kanssa. Komissio järjestelee työskentelyään tässä suhteessa valmiuksiensa parantamiseksi. Neuvosto puolestaan järjestää tässä kuussa YK:n kanssa seminaarin kriisinhallinnan siviilinäkökohdista.

Kun otetaan huomioon toiminnan koordinoinnin tarve YK:n kanssa, komissio uskoo, että seuraava Eurooppa-neuvosto käsittelee tätä aihetta tarkastellessaan puheenjohtajavaltion kertomusta unionin kriisinhallintavalmiuksien vahvistamisesta ja korkean edustajan / neuvoston pääsihteerin ja komission yhteistä kertomusta konfliktien ehkäisemisestä.